គ្រាប់​កាំភ្លើង​បាញ់​រះ​លើ​ការ​ប្រជុំ​អំពី​សេរីភាព​ក្នុង​ការ​បញ្ចេញ​មតិ​ក្នុង​ក្រុង​កូប៉ិនហាក
រុម​ប៉ូលិស​កំពុង​ស្វែង​រក​ជន​សង្ស័យ​ពីរ​នាក់។ ការ​បាញ់​កាំភ្លើង​នេះ​បានកើត​មាន​ទ្បើង​នៅ​ក្នុង​ឱកាស​ពិធី​មួយ​នៃ​សេរីភាព​ខាង​ការ​និយាយ​ស្តី​បញ្ចេញ​មតិ​ចាត់ចែង​ដោយ​គណៈកម្មាធិការ​ Lars Vilks។
កាលពីថ្ងៃសៅរ៍មានការបាញ់កាំភ្លើងទៅលើហាងកាហ្វេមួយក្នុងក្រុងកូប៉ិនហាក (Copenhagen) ដែលនៅទីនោះអ្នកគូររូបត្លុកកំប្លែងម្នាក់ដែលគេធា្លប់ស្គាល់ថាលោកបានគូររូបចំអកឱ្យព្យាការី Muhammad។ មនុស្សម្នាក់បានបាត់បង់ជីវិតហើយមានជនពីរនាក់ទៀតត្រូវរបួស។ អ្នកឃើញហេតុការណ៍ដោយផ្ទាល់បាននិយាយថាក្រុមជនប្រដាប់អាវុធបានបាញ់កាំភ្លើងជាច្រើនគ្រាប់ដាក់លើហាងកាហ្វេនៅក្នុងរដ្ឋធានីនៃប្រទេសដាណឺម៉ាក (Denmark) ហើយក៏គេចខ្លួនបាត់។ បង្អួចធំខាងមុខហាងកាហ្វេ នេះ សុះដោយប្រហោងគ្រាប់កាំភ្លើង។ ក្រុមប៉ូលិសកំពុងស្វែងរកជនសង្ស័យពីរនាក់។ ការបាញ់កាំភ្លើងនេះបានកើតមានទ្បើងនៅក្នុងឱកាសពិធីមួយនៃសេរីភាពខាងការនិយាយស្តីបញ្ចេញមតិចាត់ចែងដោយគណៈកម្មាធិការ Lars Vilks។ អង្គការនេះគាំទ្រលោក Lars Vilks អ្នកគូររូបត្លុកកំប្លែងជាតិស៊ុយអែតដែលត្រូវបានគេលើកយកមកនិយាយជាច្រើនក្នុងព័ត៌មានកាលពីឆ្នាំ២០០៧ដោយលោកបានបោះពុម្ពផ្សាយរូបត្លុកកំប្លែងមួយរបស់ព្យាការី Muhammad ដែលមានរាងកាយជាឆ្កែ។ ចាប់តាំងពីពេលនោះមកលោក Vilks បានរស់នៅក្រោមកិច្ចការពារសន្តិសុខយ៉ាងមាំទាំ។ លោក Vilks និងលោក Francois Zimeray ឯកអគ្គរដ្ឋទូតបារាំងប្រចាំប្រទេសដាណឺម៉ាកគ្មានត្រូវរបួសទេនៅក្នុងការបាញ់កាំភ្លើងនោះ ក៏ប៉ុន្តែស្ត្រីអ្នកនាំពាក្យនៃគណៈកម្មាធិការនេះបានហៅការបាញ់កាំភ្លើងនេះថាជាការប៉ុនប៉ងសម្លាប់លោក Vilks។ គេរំពឹងថាលោកឯកអគ្គរដ្ឋទូតបារាំង Francois Zimeray នឹងមានប្រសាសន៍អំពីផលប៉ះពាល់នៃការវាយប្រហារកាលពីខែមុននៅក្នុងក្រុងប៉ារីសទៅលើការិយាល័យនៃទស្សនាវដ្តីត្លុកកំប្លែង Charlie Hebdo និងនៅក្នុងហាងលក់គ្រឿងទេស Kosher មួយ។ ការវាយប្រហារទាំងនេះដោយក្រុមអ៊ីស្លាមជ្រុលនិយមបានបណ្តាលឱ្យមនុស្ស២០នាក់ស្លាប់ដោយមានរូមបញ្ចូលទាំងអ្នកធ្វើការវាយប្រហារផងដែរ។ លោកប្រធានាធិបតីបារាំង Francois Hollande បានប្រកាសថាលោកនឹងបញ្ជូនលោករដ្ឋមន្ត្រីមហាផ្ទៃ Bernard Cazeneuve ទៅកាន់ប្រទេសដាណឺម៉ាកក្នុងពេលឆាប់ៗនេះ។ លោក Frank Jensen អភិបាលក្រុងកូប៉ិនហាកបាននិយាយថាលោកមាន «ការរន្ធត់ចិត្តយ៉ាងខ្លាំង» ដោយការបាញ់កាំភ្លើងនេះ។ លោកបាននិយាយថាជាការឆាប់រហ័សពេកនឹងដឹងអំពីបុព្វហេតុនៃការវាយប្រហារនេះ ក៏ប៉ុន្តែលោកបាននិយាយបន្ថែមថា «ជាអកុសល វាដូចជាការវាយប្រហារមួយដ៏ឃោរឃៅទៅលើសេរីភាពនៃការនិយាយស្តីនិងការបញ្ចេញមតិ»៕